Predkladacia správa

Návrh zákona o registri adries a o zmene a doplnení niektorých zákonov predkladá Ministerstvo vnútra Slovenskej republiky ako iniciatívny na základe Národnej koncepcie informatizácie verejnej správy. Národná koncepcia informatizácie verejnej správy ako strategický dokument obsahuje princípy budovania e-Governmentu a zavádzania elektronických služieb na Slovensku.

Dôvodom na vypracovanie návrhu zákona je potreba legislatívnej úpravy jedného zo základných registrov podľa Národnej koncepcie informatizácie verejnej správy, a to registra adries. Register adries, ktorý sa predmetným návrhom zákona zriaďuje, by ako základný register mal obsahovať informácie o všetkých adresách a adresných bodoch bytových a nebytových budov, bez ich väzby na osoby, ktoré k nim disponujú právami. 
	
Hlavným cieľom návrhu zákona je vytvoriť legislatívny rámec pre zriadenie registra adries, ako informačného systému verejnej správy, evidujúceho adresy a adresné body bytových a nebytových budov, a to tak na účely ich využitia ako referenčných údajov inými štátnymi orgánmi na výkon ich činnosti, ako aj na účely podpory činnosti orgánov štátu, majúcich v kompetencii zabezpečovanie ochrany života, zdravia a majetku osôb. 
	
Prijatie tohto návrhu zákona je jednou z podmienok, aby vznikol referenčný register, popisujúci umiestnenie vstupov do bytových budov a nebytových budov, a to tak slovným označením, ako aj vizualizáciou na mapovom podklade.
	
V nadväznosti na elektronizáciu verejnej správy sa novelizuje aj zákon o občianskych preukazoch, v ktorom sa umožňuje elektronicky požiadať o vydanie nového občianskeho preukazu pri skončení doby jeho platnosti, pri zmene trvalého pobytu, ako aj elektronicky oznámiť stratu alebo odcudzenie občianskeho preukazu.

Vplyv návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti je uvedený v doložke vybraných vplyvov.
	
Pripomienky, ktoré vyplynuli z medzirezortného pripomienkového konania sú uvedené vo vyhodnotení pripomienkového konania, ktorý je súčasťou tohto materiálu. Návrh zákona o registri adries a o zmene a doplnení niektorých zákonov sa predkladá s rozporom s Ministerstvom financií Slovenskej republiky ohľadne doložky vplyvov na rozpočet verejnej správy.